Polisie trek 7 ná 2 kapings in Gauteng vas | Netwerk24
Deur Werner Beukes 28 Mei 2020 12:21
’n Sak selfone wat uit ’n gekaapte vragmotor in Gauteng kom. Foto: SAPD
“Ses mans is in Midrand aangekeer nadat ’n vragmotor, wat selfone vervoer het, vroeër die dag gekaap is,” sê kapt. Kay Makhubela, polisiewoordvoerder.
Nie die vragmotorbestuurder of die sekerheidswag is in die voorval beseer nie.
“Die polisie het die kapers in ’n ander vragmotor by Halfway House in Midrand met hul buit voorgekeer.”
Volgens Makhubela het die polisie inligting opgevolg en die gekaapte vragmotor verlate in Phomolong, Tembisa, naby Midrand gekry.
Nog ’n man is Woensdag in ’n afsonderlike voorval in Blue Hills, Midrand, in hegtenis geneem toe hy en drie ander langs die pad in ’n leë vragmotor gesit het wat vroeër die dag in Alberton aan die Oos-Rand gekaap is. Die drie ander het daarin geslaag om te vlug.
Die sewe mans sal binnekort op aanklagte van voertuigkaping in die landdroshof in Midrand verskyn.
“Lede van die polisie se misdaadvoorkomingseenheid was saam met misdaadintelligensie by albei sake betrokke. Misdadigers moenie dink die polisie hou hulle net besig met die afdwing van die inperkingsregulasies nie. Ander oortredings word steeds ondersoek,” sê Makhubela.
Meer oor: Gauteng | Kapings | Polisie | Aangekeer
3 vas; dalk met kaping-sindikaat in Gauteng verbind